
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-189-25-055

	Днес, 09.06.2025 г., Комисията за противодействие на корупцията /КПК/, в състав:

	За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-102/24.03.2025 г. на Комисия за противодействие на корупцията (КПК) по сигнал с рег. № С-189/18.03.2025 г.
	Производството е образувано срещу Емил Милошев - общински съветник в Общински съвет С., мандат 2023 – 2027 г.
	По същество в сигнала се твърди, че Емил Милошев в качеството си пълномощник на политическа партия „**********“ е подписал договор за безвъзмездно ползване на помещение с площ от 9,8 кв.м. на втория етаж в сграда с планоснимачен номер 1111, в УПИ I, с предназначение „за градина и обществено обслужване“, собственост на Община С. Частният интерес на Милошев е обусловен от безвъзмездно ползване на общинска собственост за популяризиране на политически възгледи, като и той самият като общински съветник и кандидат за народен представител осъществява срещи с избиратели и предизборни кампании в това помещение, от което ползата за него е увеличаване на гласовете при произвеждане на избори.
	От председателя на ПК за противодействие на корупцията и отнемане на незаконно придобитото имущество при Общински съвет С. са изискани и с писмо с вх.№ КПК-1702-2/11.04.2025 г. на КПК са представени: клетвен лист на Емил Милошев от 10.11.2023 г., Договор за безвъзмездно ползване на помещение в имот – частна общинска собственост от 07.01.2025 г., Пълномощно от 18.12.2024 г. и Приемо-предавателен протокол от 06.02.2025 г.
	 Служебно е извършена справка в Регистър НБД „Население“ и в Търговски регистър и регистър на юридическите лица с нестопанска цел (ТРРЮЛНЦ).	

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Емил Милошев е избран за общински съветник в Общински съвет С., мандат 2023 – 2027 г. и е положил клетва на 10.11.2023 г.
	От извършена справка в Търговски регистър и регистър на юридическите лица с нестопанска цел се установява, че Политическа партия „**********“ (ПП „**********“) е с председател К. Т. К.
	С Пълномощно от 18.12.2024 г. К. Т. К., в качеството си на председател и представляващ ПП „**********“ упълномощава Емил Милошев: да представлява партията пред администрацията на Община С., във връзка с заявяването, договарянето и получаването на помещение за нуждите на ПП „**********“, да избере подходящо помещение и да сключи договор с общинската администрация, за срок какъвто намери за добре и при условия каквито прецени, да приеме помещението със съответния протокол и да влезе във владение, да плаща договорения наем на наемодателя, както и всички други дължими суми, свързани с ползването на помещението.
	Пълномощното е със срок на валидност до 17.12.2025 г.
	С Договор за безвъзмездно ползване на помещение в имот – частна общинска собственост от 07.01.2025 г., сключен между Община С., представлявана от П. Г. Н. в качеството му на кмет и ПП „**********“, представлявана от Емил Милошев, на основание чл. 12, ал. 3 от Закона за общинската собственост (ЗОС), във вр. с чл. 31, ал. 1 от Закона за политическите партии (ЗПП), чл. 25, ал. 1 от Наредба за реда за придобиване, управление и разпореждане с общинско имущество, собственост на Община С. (НРПУРИО) и в изпълнение на Заповед № 718/30.12.2024 г. на кмета на Община С., Община С. предоставя на ПП „**********“ безвъзмездно право на ползване на помещение, в имот частна общинска собственост с квадратура от 9,8 кв.м., находящо се на втори етаж д двуетажна масивна сграда в УПИ-I отредено – за градина и обществено обслужване, съгласно Акт за общинска собственост № 1973/11.12.2020 г. за срок от четири години, но не повече от датата на обявяване на резултатите от следващите парламентарни избори, съгласно чл. 25, ал. 4 от НРПУРИО.
	С Приемо-предавателен протокол от 06.02.2025 г. от Комисия назначена със Заповед № 531/16.11.2023 г. на кмета на Община С. помещението е предадено във владение на ПП „**********“, представлявана от Емил Милошев.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Емил Милошев, в качеството си на общински съветник е лице, заемащо публична длъжност по смисъла на чл. 6, ал. 1, т. 32 от ЗПК.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на  § 1, т. 9 от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението.
	В изпълнение на правомощията, произтичащи от разпоредбата на чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета.
	Съгласно разпоредбата на чл. 21, ал. 1, т. 23 от ЗМСМА общинският съвет решава и други въпроси от местно значение, които не са от изключителната компетентност на други органи.
	Съгласно чл. 31 от Закона за политическите партии Държавата и общините предоставят безвъзмездно на политическите партии, които имат парламентарна група или достатъчен брой народни представители да образуват такава, помещения за осъществяване на тяхната дейност. Предоставянето на помещения на политически партии се извършва съгласно Закона за държавната собственост и Закона за общинската собственост.
	Съгласно чл. 12, ал. 3 от ЗОС имотите и вещите - общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури.
	В чл. 25, ал. 1 от Наредба за реда за придобиване, управление и разпореждане с общинско имущество, собственост на Община С. е предвидено, че  свободни нежилищни имоти - частна общинска собственост, които не са необходими за нуждите на органите на общината или на юридически лица на издръжка на общинския бюджет, се предоставят безвъзмездно без провеждане на публичен търг или публично оповестен конкурс за нуждите на общинските ръководства на политическите партии, отговарящи на условията на чл. 31, ал. 1 от Закона за политическите партии.
	ПП „**********“, като парламентарно представена партия и съгласно изискването на чл. 31 от ЗПП е в правото си да й бъдат предоставени безвъзмездно помещения за осъществяване на политическата й дейност.
	 В хода на производството е установено, че Емил Милошев, в качеството си на пълномощник на ПП „**********“ на 07.01.2025 г. е сключил Договор за безвъзмездно ползване на помещение в имот – частна общинска собственост с Община С. за безвъзмездно право на ползване на помещение, частна общинска собственост на Община С. и на 06.02.2025 г. е приел владението на помещението.
	В конкретния случай от събраните по преписката доказателства не се установява Емил Милошев в качеството си на общински съветник в Общински съвет С. и лице, заемащо публична длъжност по смисъла на чл. 6, ал. 1, т. 32 от ЗПК да е упражнил правомощията си на общински съветник при сключването на Договора за безвъзмездно ползване на помещение в имот – частна общинска собственост, както и при подписването на Приемо-предавателния протокол от 06.02.2025 г. Същият е действал в качеството на пълномощник на политическата партия, а не в качеството на общински съветник. Съгласно  клаузите на договора предоставеното помещение се ползва съгласно неговото предназначение за нуждите за осъществяване на дейността на политическата партия, а не единствено и само за дейността на Емил Милошев, като общински съветник избран от политическата листа на ПП „**********“ в произведените местните избори за общински съветници, мандат 2023 – 2027 г.
	Липсата на упражнени правомощия по служба от страна на Емил Милошев, в качеството му на общински съветник в Общински съвет С. и лице, заемащо публична длъжност по смисъла на чл. 6, ал. 1, т. 32 от ЗПК, като елемент от състава на конфликта на интереси по чл. 70 от ЗПК, при сключването на 07.01.2025 г. на Договора за безвъзмездно ползване на помещение в имот – частна общинска собственост, както и при подписването на Приемо-предавателния протокол от 06.02.2025 г., обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по смисъла чл. 70 от ЗПК
	Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, по отношение на Емил Милошев, в качеството му на общински съветник в Общински съвет С. и лице, заемащо публична длъжност по смисъла на чл. 6, ал. 1, т. 32 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Емил Милошев с ЕГН **********, общински съветник в Общински съвет Стамболийски и лице, заемащо публична длъжност по смисъла на чл. 6, ал. 1, т. 32 от ЗПК, при сключването на Договора за безвъзмездно ползване на помещение в имот – частна общинска собственост от 07.01.2025 г., поради липса на упражнени правомощия по служба.	

	Препис от Решението да се изпрати на Окръжна прокуратура – П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




	КОМИСИЯ:

ЗА ПРЕДСЕДАТЕЛ:……………………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/









 

